Junie 2013 – Baptistekerk Kemptonpark
Maand: Junie 2013
Die voordele van God se vergifnis
On Junie 26, 2013 By baptistekerkkemptonparkIn 'Backsliding',Vergifnis
“ 9 Ontsondig my met hisop, dat ek kan rein wees; was my, dat ek witter kan wees as sneeu. 10 Laat my vreugde en blydskap hoor; laat die gebeente juig wat U verbrysel het. 11 Verberg u aangesig vir my sondes en delg uit al my ongeregtighede. 12 Skep vir my ‘n rein hart, o God, en gee opnuut in die binneste van my ‘n vaste gees. 13 Verwerp my nie van u aangesig nie en neem u Heilige Gees nie van my weg nie. 14 Gee my weer die vreugde van u heil, en ondersteun my deur ‘n gewillige gees. 15 Ek wil die oortreders u weë leer, dat die sondaars hulle tot U kan bekeer. 16 Red my van bloedskuld, o God, God van my heil! Laat my tong u geregtigheid uitjubel. 17 Here, open my lippe, dat my mond u lof kan verkondig. 18 Want U het geen lus in slagoffer nie, anders sou ek dit gee; in brandoffer het U geen behae nie. 19 Die offers van God is ‘n gebroke gees; ‘n gebroke en verslae hart sal U, o God, nie verag nie! 20 Doen goed aan Sion na u welbehae; bou die mure van Jerusalem op. 21 Dan sal U ‘n welbehae hê in die offers van geregtigheid, in brandoffer en voloffer; dan sal hulle stiere offer op u altaar.” (Psalm 51).
Diep reiniging (v.9, 12)
Net voordat die Israeliete uit Egipte uit is, moes hulle met ‘n hisoptakkie die bloed van die eersgebore lam teen die deurkosyne smeer (Eksodus 12:22). In die Ou Testament is hisop dikwels gebruik in reinigingsrites (Levitikus 14:4, Hebreërs 9:19). In v.9 gebruik Dawid hisop op ‘n simboliese manier. Hy vra eintlik dat die Here hom heeltemal sal reinig, sodat hy wit sal wees soos sneeu (v.9, cf. Jesaja 1:18). Sy gebed vir ‘n rein hart en vaste gees (v.12) behoort hoop te gee vir gelowiges wat met versoeking stry; vir daardie gelowige wat moedeloos is omdat hy ‘n hart vol onrein gedagtes het, of omdat hy so maklik toegee aan versoeking. Moenie moed verloor nie: God kan vir jou ‘n rein hart skep en ‘n vaste gees gee (v.12).
Groot blydskap (v.10, 14)
Dawid was vreugdeloos (v.10, 14). Die rede was heel eerste as gevolg van sy sonde. Maar daar was ook ander oorsake wat uit sy sonde voortgespruit het: bene wat gepyn het, ‘n swaar skuldlas, brandende swere, hartkloppings, koors, eensaamheid (sy familie en vriende het hom versaak), vyande en God wat nie sy gebede beantwoord het nie (v.10, Psalm 32, 38). Moenie die les mis nie: depressie (vreugdeloosheid soos in v.10, 14) is dikwels die gevolg van ons sonde en skuldgevoelens (sien ook Genesis 4:5-7). In so ‘n geval is anti-depressante die verkeerde oplossing en bekering die regte een. Indien jy jou bekeer sal God, die engele, ander gelowiges en jy self groot blydskap beleef (v.10, Lukas 15). Toe jy afgedwaal het was daar ‘n tyd waarin jy onbereidgewillig en vreugdeloos gedien het – so asof dit ‘n swaar plig was. Maar wanneer jy jou bekeer en God jou vergewe sal jy kerk toe wil gaan, die Bybel wil lees, wil bid – dit sal vir jou lekker wees. Jy sal groot vreugde hê in die volmaakte Lam wie se bene nie gebreek was nie (vergelyk v.10 met Johannes 19:33, 36).
Herstelde gemeenskap (v.11, 13)
Omdat Saul ongehoorsaam was aan God (1 Samuel 15), het God hom verwerp as koning; Hy het die Gees se koninklike salwing van hom af weggeneem: “Maar die Gees van die HERE het van Saul gewyk…” (1 Samuel 16:14). Dawid het geweet wat met Saul gebeur het. Net soos Saul was hý ongehoorsaam aan die Here. Hy wou nie soos Saul verwerp word en die koninklike salwing van die Gees verloor nie: “Verwerp my nie van u aangesig nie en neem u Heilige Gees nie van my weg nie.” (v.13). Daarom vra hy dat God hom sal vergewe en wegkyk van sy sonde af: “Verberg u aangesig vir my sondes en delg uit al my ongeregtighede.” (v.11). Dit is omdat God sy gesig in oordeel weggedraai het van Jesus (vir ons sonde) dat Hy nou sy gesig van Dawid se sonde kon wegdraai (sien Matteus 27:46).
‘n Gelowige kan nie die Heilige Gees verloor nie, want enigiemand wat nie die Gees van Christus het nie behoort nie aan Hom nie (Romein 8:9). Maar dit is moontlik dat ‘n gemeente of gelowige die Heilige Gees kan bedroef en sy seën verloor (v.13, Efesiërs 4:30). Hoe kan ‘n kerk weet dat sy die Heilige Gees bedroef het; dat sy besig is om weg te dwaal? Hier is ‘n paar aanduidings dat ‘n kerk besig is om weg te dwaal en die Heilige Gees te bedroef:
Die kerk word wêrelds. In plaas daarvan dat die kerk die wêreld beïnvloed, beïnvloed die wêreld haar.
Sy ignoreer sonde. Dissipline het heeltemal uit die kerk uit verdwyn.
Sy is biddeloos. Die gereelde gebedstye het doodgeloop of word baie sleg bygewoon.
Mense versaak die gemeentelike samekomste. Die opkomste by eredienste is kommerwekkend.
Mense is hiper-krities en sien alles raak wat verkeerd is.
Gemeentelede is nie meer verwonderd oor die kruis nie. Die nagmaal is nie meer spesiaal nie.
Die suiwer prediking van die Woord beweeg jou nie meer nie.
Die kerk het geen hart vir verlore mense nie. Sending en evangelisasie gebeur skaars.
Onbelangrike dinge vervang die belangrike. Die Woord is nie meer sentraal nie. By vergaderings word daar meer gepraat oor administrasie en die kleur van die matte as oor die verspreiding van die evangelie.
Mense soek preke wat hulle sal laat goed voel en is baie ontevrede met preke oor heiligmaking, selfverloëning, sonde, die oordeel, God se Persoon, ensovoorts.
Daar is geen teenkanting van die vyand nie. Hy steur hom nie aan kerke wat geen bedreiging vir hom is nie.
Die kerk is lou. Die Here se dinge word halfhartig gedoen.
Die mense het min liefde vir God, sy Woord, mekaar en hulle medemens.
Die kerk het geen invloed in die samelewing nie.
‘n Kerk wat in so ‘n posisie is sal voortgaan sonder om eers te weet dat die Gees haar verlaat het (soos Simson in Rigters 16:20 en Sardis in Openbaring 3:1-3). Indien hierdie die beskrywing van jou of my gemeente is, is daar hoop as ons diep berou en bekering toon. God kan so ‘n kerk vergewe, sodat die gemeenskap met Hom volkome herstel word.
Verreikende invloed (v.15)
Jesus het vir Petrus gesê: “Maar Ek het vir jou gebid, dat jou geloof nie ophou nie; en as jy eendag bekeerd is, moet jy jou broeders versterk.” (Lukas 22:32). Wat Petrus gedoen het was baie sleg. Maar God het dit vir die goeie uitgewerk, sodat Petrus ander sondaars wat geval het kon ophelp. Net so het God Dawid se sonde en herstel gebruik om vir hom en ons te help: “Ek wil die oortreders u weë leer, dat die sondaars hulle tot U kan bekeer.” (v.15). Hoeveel mense is nie al gehelp deur Dawid se lering in Psalm 51 nie? Dawid het op die verkeerde pad beland en kon nou vir ander gelowiges waarsku om nie op dieselfde pad te wandel nie. 1 Korintiërs 10:11 geld ook vir Dawid se sonde: “Maar al hierdie dinge het hulle oorgekom as voorbeelde en is opgeskrywe as ‘n waarskuwing aan ons op wie die eindes van die eeue gekom het.” En alhoewel 2 Korintiërs 1:4 van beproewing praat, kan ons dit toepas op Dawid se sonde en ons eie: “[God] wat ons troos in al ons verdrukking, sodat ons die wat in allerhande verdrukking is, kan troos deur die vertroosting waarmee ons self deur God getroos word.” God sal stukkende en sondige mense oor jou pad stuur, sodat jy jou soortgelyke ondervinding en sonde met hulle kan deel; sodat jy vir hulle kan vertel hoe die Here jou swaar getug en wonderbaarlik herstel het. Ons moet natuurlik nie daaruit aflei dat net dié wat dieselfde sonde as jy gedoen het jou dilemma kan verstaan nie. Jesus het nooit enige van hierdie sondes gedoen nie, en Hy verstaan ons beter as enigiemand anders.
Spontane lofprysing (v.16-17)
Dawid vra dat God Hom sal red van bloedskuld (v.16, 2 Samuel 12:9). Hy is skuldig aan moord en verdien, volgens die Ou Testamentiese wet, die doodstraf. In die tyd van sy sonde was daar geen lof uit Dawid (die soete psalmis van Israel wat so dikwels die Here geloof het) se mond nie. Dit is inderdaad moeilik om die Here te loof wanneer ons sondig. En meer as dikwels is dit om híérdie rede wat mense vir lang tye wegbly van eredienste af: hulle is besig met een of ander sonde en kan nie die Here loof nie. As die Here jou vergewe dan sal hy ook jou lippe oopmaak, sodat jy Hom met vrymoedigheid kan loof (v.16-17).
Aanneemlike offers (v.18-21)
‘n Getroude vrou soek nie haar man se opofferings om vir haar te sorg, as hy met ‘n buite egtelike verhouding besig is nie. En net so soek God nie jou offers as jy ‘n buite egtelike verhouding het met sonde nie; as jy jou nie bekeer het nie: “Want U het geen lus in slagoffer nie, anders sou ek dit gee; in brandoffer het U geen behae nie. Die offers van God is ‘n gebroke gees; ‘n gebroke en verslae hart sal U, o God, nie verag nie! Doen goed aan Sion na u welbehae; bou die mure van Jerusalem op. Dan sal U ‘n welbehae hê in die offers van geregtigheid, in brandoffer en voloffer; dan sal hulle stiere offer op u altaar.” (v.18-21). Jy kan nie God se guns wen of vergifnis koop deur jou ‘offers’ van vas, Bybellees, kerkbywoning, gebed, trane, tiendes, beloftes en luister van Christelike musiek nie. Dit help nie dat jy vir ‘n tyd lank jou gunsteling sonde los nie. As jy dít doen is jy net soos Israel: “Elke keer as Hy hulle gedood het, het hulle na Hom gevra en teruggekom en God gesoek; en hulle het daaraan gedink dat God hul rots was en God, die Allerhoogste, hul verlosser. En hulle het Hom met hul mond gevlei en Hom met hul tong belieg; maar hulle hart het nie aan Hom vasgehou nie, en hulle was nie trou in sy verbond nie.” (Psalm 78:34-37). “Kom en laat ons terugkeer tot die HERE; want Hy het verskeur en sal ons genees, Hy het geslaan en sal ons verbind. Hy sal ons ná twee dae lewend maak, op die derde dag ons laat opstaan, sodat ons voor sy aangesig kan lewe. En laat ons ken—laat ons dit najaag om die HERE te ken; sy opgang is so seker soos die dagbreek, en Hy sal tot ons kom soos die reën, soos die laat reëns wat die aarde besproei. Wat sal Ek met jou doen, o Efraim; wat sal Ek met jou doen, o Juda? aangesien julle liefde is soos ‘n môrewolk en soos ‘n dou wat vroeg weer verdwyn.” (Hosea 6:1-4).
Jesaja beskryf dit in baie duidelike terme:
“Roep uit die keel, hou nie terug nie, verhef jou stem soos ‘n basuin! En verkondig aan my volk hulle oortreding en aan die huis van Jakob hulle sondes. Wel soek hulle My dag vir dag en het ‘n behae in die kennis van my weë! Soos ‘n nasie wat geregtigheid doen en die reg van sy God nie verlaat nie, vra hulle My na die regverdige verordeninge; hulle het ‘n behae in die toenadering tot God. Waarom vas ons, en U sien dit nie? Waarom kwel ons ons siel, en U weet dit nie? —Kyk, op die dag as julle vas, soek julle geleentheid om sake te doen, en julle jaag al jul arbeiders aan. Kyk, om te twis en te kyf, vas julle, en om te slaan met misdadige vuis; julle vas nie nou om julle stem in die hoogte te laat hoor nie. Is dít die vas wat Ek verkies, die dag as die mens sy siel gaan kwel: dat hy sy hoof buig soos ‘n biesie en sak en as uitsprei om sy bed te wees? Noem jy dit vas en ‘n dag wat die HERE welgevallig is? Is dít nie die vas wat Ek verkies nie: dat julle losmaak die bande van goddeloosheid, dat julle afhaal die stroppe van die juk en vry laat weggaan die verdruktes en elke juk stukkend breek? Is dit nie dat jy jou brood breek vir hom wat honger het, en ellendiges, swerwelinge in die huis inbring nie? As jy iemand sien wat naak is, dat jy hom klee, en jou vir jou eie vlees nie verberg nie? Dan sal jou lig deurbreek soos die dageraad en jou genesing skielik uitspruit; en jou geregtigheid sal voor jou uit gaan, die heerlikheid van die HERE jou agterhoede wees. Dan sal jy roep, en die HERE sal antwoord; jy sal skreeu om hulp, en Hy sal sê: Hier is Ek! As jy van jou verwyder die verdrukking, die uitsteek van die vinger en die leuenagtige woord, en jou siel laat uitgaan na die hongerige, en die neergeboë siel versadig; dan sal jou lig opgaan in die duisternis en jou donkerheid wees soos die middag.” (Jesaja 58:1-10).
God wil egte bekering hê. Jy kan weet jou bekering is vals as dinge soos vas, kerkbywoning of trane jou einddoel word en nie ‘n middel tot ‘n doel nie (om die Here te verheerlik, beter te ken en te gehoorsaam). Net so ervaar iemand wie se bekering nie blywend is nie, ‘n vals bekering. Volgens Paulus kan ‘n mens ware en valse bekering só onderskei: “Want die droefheid volgens die wil van God werk ‘n onberoulike bekering tot redding, maar die droefheid van die wêreld werk die dood. Want kyk, juis dit, dat julle bedroef geword het volgens die wil van God—wat ‘n groot ywer het dit in julle gewerk, ja, verantwoording, verontwaardiging, vrees, verlange, ywer, bestraffing. In alles het julle bewys dat julle in die saak rein is.” (2 Korintiërs 7:10-11). ‘n Persoon wat net jammer is omdat hy uitgevang is, of omdat die sonde hom laat sleg voel, het nie ‘n ware bekering ondergaan nie. Die persoon wat jammer is oor sy sonde, vrees om weer op die verkeerde pad te loop, ‘n verlange het na herstelde gemeenskap met Christus, ywerig is vir sy saak, homself bestraf, verontwaardig is oor sy lelike sonde en meer verantwoordelik raak – dié persoon het hom waarlik bekeer.
Dít is die gebroke hart wat die Here wil hê (v.18-19) voordat Hy ons offers sal aanneem (v.20-21). Die Skrif sê elders: “Het die HERE behae in brandoffers en slagoffers soos in gehoorsaamheid aan die stem van die HERE? Kyk, om gehoorsaam te wees is beter as slagoffer, om te luister beter as die vet van ramme.” (1 Samuel 15:22). “Want Ek het ‘n behae in liefde en nie in offerande nie, en in kennis van God meer as in brandoffers.” (Hosea 6:6). “Want so sê die Hoë en Verhewene wat in die ewigheid woon, Heilig is sy Naam: Ek woon in die hoogte en in die heilige plek en by die verbryselde en nederige van gees, om te laat herlewe die gees van die nederiges en te laat herlewe die hart van die verbryseldes.” (Jesaja 57:15). Die rede hoekom Jesus se offer aanneemlik was, is juis omdat Hy éérs gehoorsaam, nederig en onderdanig was. ‘n Messianse Psalm sê: “U het geen behae in slagoffer of spysoffer nie; ore het U vir my gegrawe [oop ore om gehoorsaam te wees]; brandoffer en sondoffer het U nie geëis nie.” (Psalm 40:7). Jou hoop moet wees in Jesus Christus en sy kruisdood. Dán sal God jóú offer sal aanneem. Dit is immers by die kruis waar ‘n gebroke hart en bekering sy ontstaan het.
Hoop vir Christene wat afgedwaal het
On Junie 21, 2013 By baptistekerkkemptonparkIn 'Backsliding',Christelike lewe
1 Vir die musiekleier. ‘n Psalm van Dawid, 2 toe die profeet Natan na hom gekom het, nadat hy by Bátseba ingegaan het. 3 Wees my genadig, o God, na u goedertierenheid; delg my oortredinge uit na die grootheid van u barmhartigheid. 4 Was my heeltemal van my ongeregtigheid en reinig my van my sonde. 5 Want ék ken my oortredinge, en my sonde is altyddeur voor my. 6 Teen U alleen het ek gesondig en gedoen wat verkeerd is in u oë, sodat U regverdig kan wees as U spreek, rein as U gerig hou. 7 Kyk, in ongeregtigheid is ek gebore, en in sonde het my moeder my ontvang. 8 Kyk, U het ‘n welgevalle aan waarheid in die binneste, en in die verborgene maak U aan my wysheid bekend.” (Psalm 51:1-8).
Die basis van vergifnis (v.1-4)
Baie van ons ken die storie van Dawid wat egbreuk en moord gepleeg het, maar dalk is dit die moeite werd om dit weer te hoor (2 Samuel 11-12).
Dawid moes saam met sy weermag op die slagveld gewees het. Maar hy was nie. Hy het by die huis gebly en laat geslaap. Nadat hy een laatmiddag geslaap het, het hy opgestaan en op die paleis se plat dak gaan stap. Hy kon deur sy buurvrou se venster sien hoe sy bad. Sy was baie aantreklik. Hy het een van sy boodskappers gestuur om uit te vind wie sy is. Die boodskap het baie helder in sy ore ge-eggo: “Sy is Uria se vrou!” Maar Dawid het haar laat haal en met haar geslaap. ‘n Rukkie later het die nuus gekom: “Ek is swanger.” Dawid was in die moeilikheid. Uria sou uitvind. Die volk sou uitvind (om een of ander rede het hy nie omgegee dat God weet nie). Hy het vir Uria van die slagveld af teruggeroep. Dawid wou sy voetspore toeverf: “Gaan ‘n bietjie huistoe en spandeer tyd met jou vrou.” Dawid het gehoop Uria slaap met sy vrou, sodat almal sal dink dis hý wat haar swanger gemaak het. Maar die dapper soldaat het nie huistoe gegaan nie.
Die volgende aand het Dawid hom dronk gemaak in die hoop dat hy huistoe sal gaan en met sy vrou slaap. Maar weer het hy voor die paleis se deure geslaap. Wat moes Dawid doen? Hy het ‘n brief vir die bevelvoerder van sy weermag geskryf en dit saam met Uria gestuur: “Laat Uria in die voorste linies veg, sodat die boogskuttes hom doodskiet.” Dit het so gebeur. Nou kon Dawid gou met Batseba trou en maak asof sy ná hulle huwelik swanger geword het. Maar God het geweet wat Dawid gedoen het.
‘n Jaar het verbygegaan. God het die profeet Natan na Dawid toe gestuur. Natan het vir Dawid ‘n storie vertel: ‘Eendag was daar ‘n ryk man met baie beeste en skape. Langs hom het ‘n arm man gewoon. Hy het niks gehad nie; net een lammetjie. Die skapie het saam met sy kinders groot geword. Hulle was baie lief vir die diertjie. Op ‘n dag toe kry die ryk man gaste. Hy wou nie een van sy diere slag nie en toe slag hy die arm man se skapie.’ Toe Dawid dié storie hoor het hy woedend geword: ‘Die ryk man het alles wat sy hart begeer, en dan vat hy nog die arm man se enigste lammetjie! Hy moet vir die arm man vier skape teruggee. So iemand verdien die doodstraf!’ Toe Dawid dít sê het Natan sy vinger onder Dawid se neus ingedruk en dapper gesê: ‘Jý, koning Dawid, is daardie man! God het vir jou baie besittings en vroue gegee. Hoekom het jy Uria se vrou gevat en hom doodgemaak? Jý verdien God se oordeel!’ Dawid het sy sonde besef. God het wel sy kind doodgemaak, maar Hy het Dawid se lewe gespaar. Dawid het diepe berou gehad oor sy sonde en gepleit dat die Here hom sou vergewe. Psalm 51 is sy belydenis (v.1-2).
Dit is moontlik vir ‘n Christen om vir ‘n lang tyd af te dwaal en om diep te sink in die modderput van sonde. Dawid het in die gehiem gesondig, maar sy sonde in die publiek bely (v.1, vir die musiekleier). As Hy wou, kon God vir Dawid gelos het. Bloot die feit dat God vir Natan gestuur het om sy sonde uit te wys was genade. Moenie soos baie mense sê: “Los daardie persoon wat so sondig. Moet hom nie konfronteer nie; die Heilige Gees sal hom oortuig.” nie. Vergeet jy dat God dikwels mense gebruik om gelowiges van hulle sonde te oortuig (soos Natan in v.2)? Om ons van sonde te oortuig gebruik God ook:
Ander mense se heilige lewens (jy voel sommer vuil in hulle teenwoordigheid en weet dat jou lewe nie reg is nie).
Kerktug (Matteus 18:15-17).
Die Woord (daardie preek wat jou tussen die oë tref).
God se goedheid (Romeine 2:4)!
Die nagmaal waar jy sien wat Jesus moes ly vir jou sondes.
Jou gewete wat jou nie met rus laat nie.
Swaarkry, sodat jy nie meer op hierdie dwaalweg wíl aanhou nie.
Tensy jy nie die diepte van jou sonde verstaan nie, sal jy nooit God se barmhartigheid verstaan en soos Dawid om genade smeek nie (v.3). Dawid het gesien dat sy sonde soos ink is wat ‘n bladsy swartsmeer, soos klere wat permanent gevlek is. Daarom het hy gevra dat God sy sonde moet uitdelg (soos wat ‘n mens ink met Tippex toemaak of ‘n bevlekte kleed wit maak met JIK): “Wees my genadig, o God, na u goedertierenheid; delg my oortredinge uit na die grootheid van u barmhartigheid. Was my heeltemal van my ongeregtigheid en reinig my van my sonde.” (v.3-4). Ander soortgelyke verse sê: “Ek, Ek is dit wat jou oortredinge uitdelg om My ontwil, en aan jou sondes dink Ek nie.” (Jesaja 43:25). “Ek delg jou oortredinge uit soos ‘n newel en jou sondes soos ‘n wolk; keer terug na My, want Ek het jou verlos.” (Jesaja 44:22). “En Ek sal hulle reinig van al hulle ongeregtigheid waarmee hulle teen My gesondig het, en vergewe al hulle ongeregtighede waarmee hulle teen My gesondig en teen My oortree het.” (Jeremia 33:8). “[God het] die skuldbrief teen ons, wat met sy insettinge ons vyandig was, uitgedelg en weggeruim het deur dit aan die kruis vas te nael” (Kolossense 2:14).
Dawid het nie vertrou nie in sy opregte belydenis nie, maar in God se barmhartigheid en genade: “Wees my genadig, o God, na [volgens] u goedertierenheid; delg my oortredinge uit na [volgens] die grootheid van u barmhartigheid.” (v.3). “Barmhartig en genadig is die HERE, lankmoedig en groot van goedertierenheid.” (103:8). Wees soos Dawid: moenie glo in jou geloof of jou opregte bekering nie. Vertrou op Jesus, sy kruisdood en opstanding alleen. Dink jy jou sonde is te groot om vergewe te word? Onthou vir Dawid – hy het egbreuk en moord gepleeg. Onthou Jesaja 1:18: “al was julle sondes soos skarlaken, dit sal wit word soos sneeu; al was dit rooi soos purper, dit sal word soos wol.” Onthou vir Manasse; die ergste koning wat Israel ooit gehad het. God het hóm vergewe vir al sy gruwelike sondes, en daarom kan Hy jóú ook vergewe (sien 2 Kronieke 33:1-20). Onthou vir Petrus. Hy het vir Jesus verloën en in groot genade is hy herstel (Johannes 18:15-18, 25-27, 21:15-19). Onthou die dief aan die kruis; die moordenaar wat enkele ure voor sy dood tot bekering gekom het (Lukas 23:43). Onthou die Romeinse soldaat wat vir Jesus gekruisig het. Wat is ‘n groter sonde as om die Seun van God te kruisig? En tog het Jesus hóm gered (Lukas 23:47). En onthou vir Paulus. Hy het Jesus gelaster en Christene doodgemaak. Maar Jesus het hom gered (1 Timoteus 1:12-17). God is instaat en gewillig om jou te help. As jy ongered is kan Hy jou red. En as jy ‘n Christen is wat afgedwaal het kan Hy jou herstel. Sy genade is groter as jou sonde: “waar die sonde meer geword het, het die genade nog meer oorvloedig geword” (Romeine 5:20). Maar moenie dít as ‘n verskoning gebruik om te sê: “Ek kan soveel sondig soos ek wil – die Here sal my altyd net weer vergewe” nie (Romeine 6:1-2).
Die voorwaardes van vergifnis (v.5-8)
Ek en ‘n goeie vriend het ‘n debat gehad oor 1 Johannes 1:9: “As ons ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig.” Hý sê: “God se vergifnis hang nie af van ons belydenis nie. Al bely ‘n gelowige nie sy sonde nie sal God hom nogsteeds vergewe.” Ék sê: “As jy nie jou sondes bely nie sal God jou nie vergewe nie. 1 Johannes 1:9 sê dit.” Miskien praat ons verby mekaar en het beide van ons ‘n punt beet. Hy is reg om te sê dat my belydenis nie die basis van God se vergifnis is nie. Jesus se kruisdood is. Maar tog het Gód gesê dat Hy my sal vergewe as ek my sondes bely. Wanneer God my belydenis ontvang en my vergewe, doen Hy dit nogsteeds op grond van Jesus se kruisdood, en nie opgrond van my opregte belydenis nie.
Dawid sê nie dat hy nie geweet het dit was verkeerd nie. Hy verskoon homself nie deur vir Batseba te beskuldig nie. Hy erken dat hy verkeerd was. Hy bely sy sonde. Vyf keer in v.3-5 plaas hy die verantwoordelikheid op homself: “…my oortredinge… my ongeregtigheid… my sonde… my oortredinge… my sonde…” Die res van die Skrif leer dat ons dieselfde moet doen: “My sonde het ek U bekend gemaak, en my ongeregtigheid het ek nie bedek nie. Ek het gesê: Ek wil aan die HERE my oortredinge bely; en U het die ongeregtigheid van my sonde vergewe.” (Psalm 32:5). “Hy wat sy oortredinge bedek, sal nie voorspoedig wees nie; maar hy wat dit bely en laat staan, sal barmhartigheid vind.” (Spreuke 28:13). “Want ons oortredinge is baie voor U, en ons sondes getuig teen ons; want ons oortredinge staan voor ons, en ons ongeregtighede—ons ken hulle” (Jesaja 59:12).
Pla die sonde van die verlede jou; is dit heeltyd voor jou gedagtes: “Want ék ken my oortredinge, en my sonde is altyddeur voor my.” (v.5)? Die sonde sal voor jou gedagtes bly totdat jy dit bely, jou daarvan bekeer en vergifnis verkry. Hou daarom jou gewete rein. “En Paulus het die oë op die Raad gehou en gesê: Broeders, ek het met ‘n volkome goeie gewete voor God gewandel tot op hierdie dag.” (Handelinge 23:1). “Daarom oefen ek my ook om altyd voor God en die mense ‘n rein gewete te hê.” (Handelinge 24:16). “[jy moet] aan die geloof en ‘n goeie gewete vashou. Sommige het dit van hulle weggestoot en aan die geloof skipbreuk gely” (1 Timoteus 1:19). Hoe kan jy hierdie verse toepas en jou gewete skoon hou?
Bely daaglik jou sonde. Moenie laat dit ophoop, sodat jy na drie weke of ‘n maand massa-belydenis (as daar so iets is) probeer doen nie.
Bekeer jou dadelik van jou sonde. Moenie wag nie. Sonde is soos onkruid wat sy wortels dieper laat sak hoe langer jy dit los.
Moenie die impulse van die Heilige Gees ignoreer nie. As Hy in jou gewete fluister dat jy moet wegkyk of stilbly, moet jy sy Woord gehoorsaam.
Moenie toelaat dat die toenemende sonde om jou (in die koerante, by die werkplek, op TV) jou afstomp, sodat gruwelike dinge jou nie meer skok of pla nie.
Dawid se sonde was teen Batseba en Uria, maar uiteindelik het hy God se wet gebreek toe hy egbreuk en moord gepleeg het. Daarom sê hy: “Teen U alleen het ek gesondig en gedoen wat verkeerd is in u oë…” (v.6). “En Dawid sê vir Natan: Ek het gesondig teen die HERE!” (2 Samuel 12:13). Josef het dieselfde geweet: “hoe kan ek dan hierdie groot kwaad doen en sondig teen God?” (Genesis 39:9). Ja, dit is reg dat jy jou sonde bely aan die mense teen wie jy gesondig het. Maar moenie soos die wêreld sê: “Dit maak nie saak wat ek doen nie, solank ek nie ander mense seermaak nie.” Om so te redeneer is onbybels, want alle sonde is teen God en word altyd voor sy oë gedoen (v.6a). Daarom is selfs lelike gedagtes of begeertes gruwelik. Jy kan nie jou vuis teen God lig en sê die hel is onregverdig nie. Dit is nie. Jou sonde is teen God en jy verdien die hel. Jy het geen hoop totdat jy dit erken en bely dat God reg is in sy uitspraak en straf teen jou nie: “Teen U alleen het ek gesondig en gedoen wat verkeerd is in u oë, sodat U regverdig kan wees as U spreek, rein as U gerig hou.” (v.6). Jy moet soos die rower aan die kruis erken dat jý skuldig is en God onskuldig: “ons [word] tog regverdiglik [gestraf], want ons ontvang die verdiende loon vir ons dade, maar Hy het niks verkeerds gedoen nie.” (Lukas 23:41). God is heeltemal onskuldig in jou en Dawid se sonde (v.6b). Wat jy gedoen het is jou eie skuld.
Wanneer Dawid sê dat hy ‘n sondaar gebore is verskoon hy nie sy sonde nie, maar hy erken hoe diep die probleem is (v.7). Die feit dat ons met ‘n sondige natuur gebore is, is nie ‘n verskoning vir mense om te sê: “Ek is gay gebore… My drankprobleem is geneties” nie. Daar is genoeg bewyse om te wys dat dit nie so nie. As die gay en dronkaard homself kan verskoon, kan die moordenaar ook seker sê: “Ek kan dit nie help nie; ek is so gebore.” Sielkundiges leer vir mense dat hulle neutraal gebore is, en dat dit eksterne invloede is wat hulle sleg of goed maak. Dit is nie waar nie. Die mens is met ‘n sondige natuur gebore (v.7). Buiten vir hierdie Psalm, wys ander Skrifgedeeltes dieselfde: “Afvallig is die goddelose mense van die geboorte af; die leuensprekers dwaal van die moederskoot af.” (Psalm 58:4). “Daarom, soos deur een mens die sonde in die wêreld ingekom het en deur die sonde die dood, en so die dood tot alle mense deurgedring het, omdat almal gesondig het” (Romeine 5:12). “ons was van nature kinders van die toorn” (Efesiërs 2:3).
Enigiemand met ‘breins’ kan sien dis waar. As dood die gevolg van sonde is (soos Romeine 5:12, 6:23 sê), hoekom sterf babas wat nog nooit sonde gedoen het nie? Dis duidelik omdat hulle sondaars is; hulle het ‘n sondige natuur. Waar leer kinders om tantrums te gooi, te lieg en selfsugtig te wees? Hulle weet van nature hoe, want hulle is met ‘n sondige natuur gebore. Nog nooit kon die wêreld dit regkry om hierdie probleem op te los deur vir mense te leer om moreel of beskaafd te wees nie. Opvoeding en godsdiens kan dit nie regstel nie. Hierdie probleem is so erg en diep, dat die heiligste mense op aarde (soos Dawid) instaat is tot gruwelike sondes soos egbreuk en moord. Omdat dit so is moet elke Christen 1 Korintiërs 10:12 ter harte neem: “Daarom, wie meen dat hy staan, moet oppas dat hy nie val nie.”
Net Jesus Christus is uit ‘n maagd (en daarom ook sondeloos) gebore (Lukas 1:35, Hebreërs 7:26). Net Hý is sondeloos en reg in die diepte van sy hart (v.8, 1 Petrus 2:22). Net Hý het die Vader tevrede gestel (Matteus 3:17). En daarom kon net Hý die straf vir ons sonde op Homself neem aan die kruis. Hy kan v.7 regstel en ons maak soos v.8: “Kyk, in ongeregtigheid is ek gebore, en in sonde het my moeder my ontvang. Kyk, U het ‘n welgevalle aan waarheid in die binneste, en in die verborgene maak U aan my wysheid bekend.” Hy kan ons sondige dade en natuur reinig. En as Hy dít kan doen is dit nie vir Hom ‘n probleem om die Christen wat afgedwaal het te herstel nie.